钦定古今图书集成/明伦汇编/闺媛典/第146卷 > 杨氏女〈黄氏附〉
## 钦定古今图书集成/明伦汇编/闺媛典/第146卷 > 杨氏女〈黄氏附〉

按《建宁县志》：杨氏女，周坪保人。年十六，许配在城李
奇雍。雍病，女请于父母，欲往视，不可，泣曰：“愿一侍刀
匕，死且无憾。”遂往，期月而雍没，未成妇也。父母兄弟
欲嫁之，以死自誓。有老妪以微言挑之，阖扉哭曰：“不
谅挠我不休，岂以我为惮一死耶？”遂自经，以救免。自
是无敢复言，居恒未尝有戚容。伯氏奇璧教其女，问
曰：“婶何以不戚？”曰：“若戚，恶能守耶？”奇璧大奇之，诫其
妇曰：“汝等当善成其志。”其妇亦能体璧意，与相得甚
欢，久之乃得璧次子宏为雍后。杨亲课宏读，补邑庠
生。宏早夭，杨勉宏妻黄氏抚育二子，黄亦能砥节孝
养。郡守旌之。